அன்-அப்போஸ்டு வெற்றியாளர்! கால் நூற்றாண்டுக்கும் மேலாக சினிமாவில் இருந்தாலும், துளியும் உற்சாகம் குறையாமல் சிரிசிரிக்கவைக்கிறார் சரளா. 'அரண்மனை’ படத்தில் மனோபாலாவின் மனைவியாக அம்மணி செய்ததெல்லாம் அதகளம். 'என் உதடு பட்டுச்சுல்ல.. அதான் பால் இனிப்பாருக்கு’ என ரொமான்ஸுவது, 'கருமம் பிடிச்சவனுக்கு கண்டகண்ட நேரத்துல எல்லாம் காதல் வருதே...’ எனக் கதறுவது, 'என் பையன் கவிதையாப் பேசி கரெக்ட் பண்றான்’ எனப் பெருமிதப்படுவது, 'அடி வாங்கிறதுல அப்படியே அவன் அப்பா மாதிரி’ எனக் கைக்கொட்டிச் சிரிப்பது, தன்னைப் பலாத்காரம் செய்ய முயற்சிக்கும் கணவனின் முஸ்தீபுகளைப் பார்த்துத் தெறிப்பது... என அரண்மனையில் சிரிப்புக் கோட்டை கட்டிச் சிதறடித்தார் இந்த சூப்பர் சீனியர். பேய் படத்தில் பேய்க்குப் பயப்படுவதை ஹைவோல்டேஜ் காமெடியாக்கியதில் சரளாவின் அனுபவத்துக்கு இருக்கிறது ஆயிரம் வாட்ஸ் சக்தி!